Soektog na vermiste polisievrou eindig tragiesArgieffoto Die liggaam van die polisiebeampte is in die Mzimvuburivier in Port St. Johns in die Oos-Kaap gevind nadat sy dae gelede as vermis aangemeld is. Kol. Sibongile Soci, woordvoerder van die polisie, sê die eienaar van ’n bekende lodge in die omgewing het ao. Nosipho Mphakathi se liggaam Saterdag omstreeks 15:00 in die rivier sien dryf waarna die polisie ontbied is. Mphakathi (40) is Dinsdagaand die laaste keer lewend gesien. Haar tienerseun (16) het omstreeks 23:00 gesien toe sy hul huis in Tyibane verlaat. Sy het egter nooit teruggekeer nie en die polisie in Mthatha se honde-eenheid het sedertdien met behulp van ’n helikopter en gemeenskapslede na haar gesoek. Soci sê ’n nadoodse ondersoek sal gedoen word om die oorsaak van Mphakathi se dood te bepaal.